Petras Keidošius

Petras Keidošius (1924 m. rugpjūčio 29 d. Vištyčio Laukų II kaime, Vištyčio valsčius, Vilkaviškio apskritis – 2006 m. sausio 3 d. Vilniuje) – Lietuvos poetas, vertėjas, žurnalistas.

 Biografija 
Mokėsi Marijampolės gimnazijoje, Vilkaviškio, Kauno ir Vilniaus vidurinėse mokyklose. 1941–1949 m. Kauno jaunojo žiūrovo (vėliau Jaunimo) teatro aktorius. 1950–1967 m. savaitraščio „Literatūra ir menas“, laikraščių „Tarybų Lietuva“, „Sportas“, „Vakarinės naujienos“, „Tėvynės balsas“ literatūrinis darbuotojas.

1962–1968 m. Vilniaus universiteto Istorijos ir filologijos fakultete neakivaizdiniu būdu studijavo žurnalistikos specialybę. 1967–1992 m. nuolatinis Maskvoje leidžiamo savaitraščio „Literaturnaja gazeta“ korespondentas Lietuvoje.

1957 m. priimtas į Lietuvos TSR rašytojų sąjungą, 1973 m. tapo Žurnalistų sąjungos nariu.Tarybų Lietuvos rašytojai / Emilija Dagytė, Danutė Straukaitė. – Vilnius: Vaga, 1984. – 138–140 psl.

 Kūryba 
1938 m. pradėjo skelbti pirmuosius eilėraščius. Parašė kūrinių vaikams, inscenizavo Arkadijaus Gaidaro apysaką „Timūras ir jo būrys“ (pastatyta 1949 m. Kauno jaunojo žiūrovo teatre). Su Antanu Venclova ir Juozu Gustaičiu parašė libretą Antano Račiūno operai „Marytė“ (pastatyta 1953 m. LTSR akademiniame operos ir baleto teatre), su Irena Mikšyte – Vitolio Baumilo operai „Paskenduolė“ (pastatyta 1958 m. Kauno muzikiniame dramos teatre). Knygelėje vaikams „Žvaigždžių sąmyšis“ vaizduojamas Jurijaus Gagarino skrydis.

Poezijai būdinga pilietinės pareigos, patriotizmo, sovietinių žmonių herojiškumo, pokario kovos, kelionių įspūdžių po kitas sovietines respublikas motyvai, publicistinės intonacijos. Išvertė rusų, baltarusių, armėnų, čekų rašytojų kūrinių.

 Bibliografija 
 Diena prasideda: eilėraščiai. – Vilnius: Valstybinė grožinės literatūros leidykla, 1952. – 57 p.
 Žvaigždžių sąmyšis: siužetinis eilėraštis vaikams. – Vilnius: Valstybinė grožinės literatūros leidykla, 1963. – 19 p.: iliustr.
 Ji vėl su manim: eilėraščiai. – Vilnius: Vaga, 1974. – 118 p.
 Įrašai: eilėraščiai ir poema. – Vilnius: Vaga, 1980. – 174 p.
 Brydės: eilėraščiai. – Vilnius: Vaga, 1982. – 159 p.: iliustr.
 Pirmasis ruduo: eilėraščiai, poemos. – Vilnius: Vaga, 1984. – 151 p.: iliustr.
 Atolų šerkšnas: eilėraščiai. – Vilnius: Vaga, 1986. – 181 p.: iliustr.
 Prie žiemos slenksčio: eilėraščiai. – Marijampolė: TeleSATpressa, 2001. – 103 p.: iliustr. – ISBN 9986-894-51-4

 Įvertinimas 
 1974 m. LTSR nusipelnęs žurnalistas
 1984 m. Vilkaviškio rajono Salomėjos Nėries kolūkio literatūrinė premija https://rasytojai.lt/literaturos-premijos-ir-apdovanojimai/salomejos-neries-literaturine-premija/

 Šaltiniai 

Kategorija:Lietuvos žurnalistai
Kategorija:Lietuvos vertėjai
Kategorija:Lietuvos poetai